DEĊIŻJONI TAL-KUMMISSJONI
tas-26 ta' April 2007
li temenda l-Anness E tad-Direttiva tal-Kunsill 92/65/KEE biex tinkludi miżuri tas-saħħa supplimentari għall-kummerċ tan-naħal ħaj, u sabiex taġġorna l-mudelli taċ-ċertifikati tas-saħħa
(notifikata taħt id-dokument numru C(2007) 1811)
(Test b’relevanza għaż-ŻEE)
(2007/265/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/65/KEE tat-13 ta’ Lulju 1992 li tistabbilixxi l-ħtiġijiet dwar saħħa ta’ l-annimali li jirregolaw il-kummerċ u l-importazzjoni fil-Komunità ta’ annimali, semen, ova u embrijuni mhux suġġetti għal ħtiġijiet ta’ saħħa ta’ l-annimali stabbiliti f’regoli speċifiċi tal-Komunità li hemm referenza għalihom fl-Anness A(1) ta’ Direttiva 90/425/KEE (1), u b’mod partikolari fl-Artikolu 22 tagħha,
Billi:
(1)
Il-mudell taċ-ċertifikat għall-kummerċ intra-Komunitarju tan-naħal ħaj (Apis mellifera) hu stipulat fil-Parti 2 ta’ l-Anness E tad-Direttiva 92/65/KEE. F’dan iċ-ċertifikat tas-saħħa, m’hemm l-ebda rekwiżiti tas-saħħa ta’ l-annimali f’dak li għandu x’jaqsam mal-ħanfusa ż-żgħira tal-ġarar tan-naħal (Aethina tumida) jew it-Tropilaelaps mite (Tropilaelaps spp.), peress li dawn l-impestazzjonijiet qatt ma ġew irreġistrati fil-Komunità.
(2)
Madankollu, sabiex tiġi riflessa t-theddida potenzjali ta’ dawn l-annimali ta’ ħsara, il-preżenza tagħhom hi issa suġġetta għal notifika ta’ l-OIE obbligatorja (l-Uffiċċju Internazzjonali tal-Mard Epiżootiku) u ġew stipulati miżuri ta’ ħarsien dwar l-importazzjoni ta’ naħal ħaj minn pajjiżi terżi fid-Deċiżjoni 2003/881/KE (2).
(3)
Minkejja dawn il-miżuri, jekk dawn l-annimali ta’ ħsara jiddaħħlu fil-Komunità, jeħtieġ li jitwaqqfu miżuri ta’ ħarsien supplimentari sabiex jillimitaw il-firxa tal-mard mal-Komunità kollha. Għalhekk jeħtieġ li ċ-ċertifikat għall-kummerċ intra-Komunitarju għal naħal ħaj u naħal bagħal jiġi vverifikat sabiex jintroduċi rekwiżiti għas-saħħa ta’ l-annimali rigward l-impestazzjonijiet tal-ħanfusa ż-żgħira tal-ġarar tan-naħal u t-Tropilaelaps mite.
(4)
Dawn ir-rekwiżiti għandhom ikunu mmirati biex jillimitaw il-movimenti tan-naħal ħaj (Apis mellifera) u n-naħal bagħal (Bombus spp.) miż-żoni infettati. B’kunsiderazzjoni tal-ħila tal-ħanfusa ż-żgħira tal-ġarar tan-naħal u t-Tropilaelaps mite li jinfirxu malajr, iż-żona li għandha titqies taħt restrizzjoni fil-każ ta’ tifqigħa ta’ din il-marda għandha tkun mill-inqas 100 kilometru ‘l bogħod mill-post infettat.
(5)
Barra minn hekk, Sistema Esperta tal-Kontroll tal-Kummerċ (Traces), sistema veterinarja kompjuterizzata integrata, twaqqfet skond id-Deċiżjoni tal-Kummissjoni 2003/623/KE (3). Sabiex Traces taħdem b’mod effettiv kemm jista’ jkun, il-mudelli għaċ-ċertifikati għall-kummerċ intra-Komunitarju għandhom ikunu kompatibbli ma’ din is-sistema elettronika.
(6)
Għalhekk, iċ-ċertifikati tas-saħħa fl-Anness E tad-Direttiva 92/65/KEE għandhom ikunu emendati sabiex iħaffu l-operazzjoni ta’ Traces, u ċ-ċertifikat tas-saħħa fil-Parti 2 ta’ l-Anness E, barra minn hekk, għandu jkun emendat biex jinkludi l-miżuri tas-saħħa supplimentari għall-kummerċ tan-naħal ħaj u n-naħal bagħal.
(7)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness E għad-Direttiva 92/65/KEE huwa ssostitwit bl-Anness ta’ din id-Deċiżjoni.
Artikolu 2
Din id-Deċiżjoni għandha tapplika mill-1 ta’ Mejju 2007.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 26 ta’ April 2007.